Ego Nicolaus diuionensis archidiaconus omnibus præsentes litteras inspecturis notum facimus quod cum discordia uerteretur coram nobis inter magistrum et fratres Domus Dei de Breschons ex una parte et Petrum de Pontaymeri ex altera super quadam mina bladi mediatate frumenti, et medietate tremisii quam iidem magister et fratres petebant ab eo ratione elemosinæ sibi factæ ab Odone de Vergeio defuncto in parte illa quam idem Petrus tenebat in molendino de Rafetis in eodem molendino singulis annis percipienda iure perpetuo et sine aliqua missione in festiuitate Omnium Sanctorum tandem partibus in nostra præsentia constitutis in iure prænominatus Petrus confessus est quod dicta mina bladi debetur prænominatis magistro et fratribus supra dictam partem molendini iure perpetuo singulis annis percipienda in festiuitate Omnium Sanctorum sine aliqua missione et promisit se eam redditurum dictis magistro et fratribus singulis annis termino supradicto in dicta parte molendini supradicti. In huius rei testimonium et munimen ad petitionem partium præsenti paginæ sigillum nostrum apposuimus. Datum Diuione anno Domini m° cc° XXVI°, februario mense, dominica proxima post octabas purificationis Beatæ Virginis.